עד לפני עשור, יותר ממחצית הנשים החרדיות עסקו בהוראה עד שנוצר עיוות תעסוקתי: בכל שנה סיימו את הכשרתן אלפי מורות, אבל היצע המשרות היה נמוך מכדי לספק את הביקוש. היום, הנתונים מספרים את השינוי כולו. אם ב-2001 עבדו בהוראה 64% מקרב המועסקות החרדיות, ב?2015 ירד שיעורן ל-46% והירידה נמשכת. הנשים עובדות כיום בענפי השירותים לסוגיהם, ההייטק והטכנולוגיה. "לכל דבר יש מחיר, מודה באב"ד. "נכון שיש עובדות הייטק חרדיות שמשתכרות כאלפיים שקל בחודש, פחות מאשר מקבילותיהן שאינן חרדיות, אבל הפער מצטמצם. אם המטרות של המעסיקים ושל העובדות משתלבות - זו סיטואציה מנצחת עבור כולם".
"בעולם העבודה של ימינו נשים מצפות להשפיע"
משפחות חרדיות הן כידוע משפחות ברוכות ילדים. ההוצאות בלתי נגמרות וככל שרמת החיים בישראל עולה - גם ההוצאה החודשית של המשפחה החרדית עולה, אם כי בפיגור קל.
רותי סירוטה מרכזת את תחום עובדות ההייטק בעמותה ומובילה פרויקט בשם טק-אפ. היוזמה נועדה לקחת את בוגרות לימודי ההייטק החרדיות אל השלב הבא שלהן בעולם העבודה - אל מציאת עבודה והשתלבות בחברות. "בוגרות קורסי ההנדסאות בחברה החרדית אינן בעלות תארים אקדמאיים בדרך כלל, אבל הן חרוצות, שאפתניות ורוצות להתקדם", מסבירה סירוטה. "בעולם העבודה של ימינו נשים מצפות להשפיע, למצות את הפוטנציאל שלהן ולהביא את עצמן ואת הכישורים שלהן לידי ביטוי. עולם ההייטק מאתגר מבחינות רבות, והקידום שבו נוגע גם בתחומים נשיים ובמיומנויות רכות שנשים מצטיינות בהם - הובלת צוות, תקשורת בינאישית ברמה גבוהה, שיווק ופרזנטציה. נשים חרדיות מגלות שהניסיון שיש להן בבית, בניהול ובלוגיסטיקה מסייעים להן גם בניהול פרויקטים".
הדחף להגשים את עצמן מניע גם את הנשים החרדיות לבחור בעבודה שתתאים לאישיות שלהן ולא להסתפק במשרה שוחקת. סירוטה, בעצמה ניהלה עסק במשך כחצי יובל, מכירה את שוק העבודה מכמה צדדים - וגם היא עשתה שינוי ומבעלת עסק עצמאית הפכה לשכירה בתחום התעסוקה. "אנחנו רואים גם נשים שהיו בהייטק במשך עשר, חמש עשרה שנים והן רוצות שינוי - לומדות ניהול, ייעוץ למנהלים, אימון למנהלים, נעשות מנטוריות בקהילה ומקדמות את הצעירות שעכשיו נכנסות לעולם הזה של עבודה מתקדמת הישגים כלכליים ותחרותיות. הגישה האימהית שלהן מטפחת את הצעירות ומנצלת את הקשרים החזקים של הקהילה בתוך עצמה לקידום ולהתפתחות אישית של נשים בקהילה".
דור ה-Y התזזיתי מאחר מעט בעולם החרדי, והחסימות לסוגיהן השונות שמשאירות את הנשים הצעירות ללא חשיפה לאינטרנט כמו גם השימוש המוגבל בסמארטפונים - עושים את שלהם. אחת התוצאות של הניתוק מעולם האינטרנט הוא חוסר שליטה באנגלית - מה שהופך לחסם להרבה נשים חרדיות בהשגת קידום מקצועי. סירוטה אומרת כי היא משקיעה רבות בקורסי אנגלית ומסבסדת אותם, שכן נשים רבות שרוצות להתקדם, ויכולות להתקדם, חסרות יכולת לשוחח באנגלית או לתקשר באנגלית ברמה מספקת לקידום.